### Beslutning

Anbefales.

### Sagsfremstilling

## Resume og sagens baggrund

En større virksomhed ønsker at etablere sig på et areal øst for [adresse] i [adresse] med henblik på at opføre et nyt fabriksanlæg. Det forudsætter en lokalplan samt et tillæg til kommuneplanen, der justerer enkelte rammebestemmelser for området. Bygherres rådgiver, COWI A/S, har i samarbejde med administrationen udarbejdet et forslag til lokalplan og tillæg til kommuneplanen. Sagen lægger op til udvalgets beslutning om at godkende forslagene med henblik på offentlig høring.

## Indstillinger

Direktøren indstiller, at:

1. Forslag til Tillæg nr. 2 til Kommuneplan 2021-2032 godkendes til offentlig fremlæggelse i 8 uger, se bilag 1
2. Forslag til lokalplan nr. 581 for et erhvervsområde i Kalundborg øst godkendes til offentlig fremlæggelse i 8 uger, se bilag 2.
3. Vurderingen om, at der ikke skal gennemføres en miljøvurdering offentliggøres med en klagefrist på 4 uger, se bilag 3.
4. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Lokalplanområdet er en del af det nye erhvervsområde i [adresse] og ligger mellem jernbanen og Rørmosen umiddelbart nord for Rendsborgparken. Adgang til området sker via en ny vej i den sydlige del af området og med overkørsel til Rendsborgparken.

*Lokalplanens formål*Virksomheden har erhvervejet ejendommen fra Kalundborg Kommune med henblik på at kunne fremstille ikke animalske mælkeproteiner. Formålet med lokalplanen er, på den baggrund, at give mulighed for opførelse af produktionsanlæg med tilhørende bebyggelse og anlæg i form af bl.a. administration, test- og udviklingsfaciliteter, tekniske anlæg, lager og personalefaciliteter. Lokalplanen giver mulighed for at opføre i alt 50.400 kvm etageareal.

Erhvervsområdet ligger i umiddelbar tilknytning til naturområdet og det åbne land og er tillige omfattet af Det Grønne Danmarkskort og udpegningen af økologiske forbindelser i den sydlige del af området. Det er derfor en del af formålet med lokalplanen at sikre, at bebyggelse og anlæg tilpasses og gives et udtryk, der giver en god sammenhæng med og overgang til det åbne land, samt at områdets indretning understøtter eksisterende og mulige naturværdier, økologiske forbindelser og rekreative formål, sidstnævnte primært i stiforbindelser og i udendørs opholdsarealer for virksomhedens ansatte. Endelig er det en del af formålet, at der i indretningen af området skabes gode løsninger for håndtering af særligt overfladevand.

*Tillæg til kommuneplanen*Lokalplanområdet er en del af kommuneplanens rammeområde K05.E10, der udlægger området til tungere erhverv, herunder industri- og produktionsvirksomheder. Lokalplanen er ikke i overensstemmelse med rammebestemmelserne om bebyggelsesprocent, rumfang og bygningshøjder.

De gældende rammebestemmelser fastlægger en bebyggelsesprocent på 50 og et maksimalt rumfang på 3 kbm/kvm grund, hvilket er en forholdsvis ekstensiv udnyttelse af arealet.

Bygningshøjden er fastsat til 8,5 m med en henvisning til de generelle rammebestemmelser, hvorefter højere byggerier kan tillades under hensyn til nødvendige produktionskrav.

Der er udarbejdet et forslag til tillæg til kommuneplanen, hvor rumfangsbestemmelsen afskaffes, bebyggelsesprocenten fastsættes til 70 og bygningshøjden til 15 m med den ovennævnte mulighed for at bygninger og anlæg som siloer, gæringstanke, spraytørrere og skorstene kan opføres i op til 35 m højde.

Det er administrationens vurdering, at ændringerne i kommuneplanen er hensigtsmæssige i forhold til en fornuftig udnyttelse af de arealer der udlægges til erhvervsformål.

*Lokalplanens bestemmelser*For at understøtte lokalplanens formål og anvendelse, er der en række bestemmelser, hvor særligt skal nævnes bestemmelserne om bebyggelsens omfang, placering og ydre fremtræden. Endvidere er lokalplanens bestemmelser om de ubebyggede arealer, beplantning og hegning væsentlige, da der både skal ske en tilpasning af bebyggelsen til det åbne land og skabes en god sammenhæng mellem de grønne områder, der nærliggende naturområde og kravene til håndtering af overfladevand.

Bestemmelserne om bebyggelsens omfang og placering realiserer rammerne i tillægget til kommuneplanen, som det er beskrevet ovenfor. Dertil er der tilføjet et krav om sokkelkote i minimum kote 4, for at forebygge oversvømmelser af bygninger og anlæg.

Bestemmelserne om bygningernes udseende omhandler farver, grundformer og opdelinger af facader og bygningshøjder. Generelt skal bygningerne holdes i lyse og afdæmpede gråtoner. Intentionen er, at bygningerne ikke fremstår meget markante i landskabet, svarende til enten en kridhvid eller meget mørk bygning.

Bestemmelserne om opdeling af facader og bygningshøjder sikrer, at lange facadeforløb og høje bygninger brydes og dermed fremstår mindre dominerende.

Bestemmelserne om de ubebyggede arealer, beplantning og hegning er forholdsvist detaljerede, for at understøtte dels tilpasningen til omgivelserne, d.v.s. det åbne land og de tilstødende naturområder, dels understøtte spredning af arter og øget biodiversitet i området, samtidig med at virksomhedens håndtering af overfladevand både kan gennemføres og tilføje området yderligere kvalitet, ligesom der fortsat skal være mulighed for at tilgodese virksomhedens behov for hegning, belysning, interne veje og parkering m.m. Bestemmelserne tillader stor metodefrihed i valget af løsninger, men stiller  funktionelle krav til resultatet.

Det er administrationens vurdering, at forslaget til lokalplan på hensigtsmæssig vis giver mulighed for opførelsen af det ønskede produktionsanlæg, samtidig med at lokalplanen sikrer en fornuftig og tilpas intensiv arealudnyttelse og en god kobling og sammenhæng med det omgivende landskab.

*Screening for miljøvurdering*Administrationen har gennemført en screening af planforslagene efter lov om miljøvurdering af planer og programmer og af konkrete projekter (VVM), som har været i høring hos berørte myndigheder fra den 6. april til den 25. april 2022. De indkomne bemærkninger er håndteret i screening og planforslag, og endelig miljøscreening er vedlagt som bilag 3.

Administrationen vurderer, at planforslagene ikke vil få væsentlig indvirkning på miljøet, og der således ikke skal udarbejdes miljørapport.

*Offentlig høring*Godkendes planforslagene vil de blive fremlagt i høring i 8 uger. Herefter vil eventuelle bemærkninger mv. blive behandlet og planerne fremlagt til endelig godkendelse.

## Økonomiske konsekvenser

Ingen.